《少戆》
元代·方回

少戆不识事，误以仕为生。
三已至四五，赀用都不营。
儿累仅十辈，捐田无可耕。
傍观不胜忧，馁死谅亦轻。
肉食或色墨，梦寐心胆惊。
瓜田良寂寞，当无走狗烹。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。